J. Burian, poslanec: (2010-02-11):
Čiže prečítam svoj návrh. V tej druhej časti je v podstate precizovanie zákona o fonde ochrany vkladov, ale z pohľadu vyrovnania audítorských spoločností na úroveň ostatných spoločností, pokiaľ sa týka povinnosti auditu. Čiže, bod 1: „V čl. 1 návrhu zákona, ktorým sa vypúšťa pôvodný bod 3, pôvodný bod 4 sa označuje ako bod 3 a za tento bod sa vkladá nový bod č. 4, ktorý znie: „Bod 4. V § 7b ods. 4 za druhú vetu sa vkladá nová tretia veta, ktorá znie: „Majiteľom účtu domu zriadeného spoločenstvom v banke sú vlastníci bytov a nebytových priestorov v dome. Spoločenstvo je príslušné disponovať s finančnými prostriedkami na účte domu a vykonávať k tomu účtu práva a povinnosti vkladateľa podľa osobitného zákona o ochrane vkladov.“.“ Poznámka pod čiarou k odkazu 12aaa znie: „12aaa. Zákon Národnej banky Slovenskej republiky č. 118/1996 Z. z. o ochrane vkladov a o zmene a doplnení niektorých zákonov v znení neskorších predpisov.“ Zároveň v spoločnej správe navrhujem vyňať na osobitné hlasovanie bod č. 1, keďže tento návrh je kolidný s týmto mojím pozmeňujúcim návrhom. Odôvodňujem to tak, ako som v úvode povedal. Je to, že navrhnutými úpravami sa precizujú pôvodne navrhnuté úpravy týchto ustanovizní vzhľadom na terminológiu bankových účtov tak, aby jednoducho bolo plynulé a bezproblémové vykonávanie ustanovení zákona o ochrane vkladov. Bod č. 2, teda návrh č. 2: „V čl. 1 návrh zákona sa znenie pôvodného bodu 5 upravuje takto: Bod 5: „V § 8 ods. 3 sa za druhú vetu vkladá nová tretia veta, ktorá znie: „Majiteľom účtu domu zriadeného správcom v banke sú vlastníci bytov a nebytových priestorov v dome. Správca je príslušný disponovať s finančnými prostriedkami na účte domu a vykonávať k tomu účtu práva a povinnosti vkladateľa účtu domu podľa osobitného zákona o ochrane vkladov.“.“ To odôvodnenie je identické s tým, ktoré som uvádzal pri prvom bode. Tretí bod: „V čl. 2 návrhu zákona sa pôvodný jediný bod nahrádza bodmi 1 až 3, ktoré znejú: Bod 1: „V § 3 ods. 3 písm. b) sa za slovo „občanov“ vkladá čiarka a vypúšťa sa slovo „alebo“ a na konci sa pripájajú tieto slová „alebo správca bytového domu za vklady na účtoch bytových domov zriadených správcom bytového domu podľa osobitného zákona“.“.“ Poznámka pod čiarou k odkazu 5ba znie: „5ba § 8 ods. 3 zákona Národnej rady Slovenskej republiky č. 182/1993 Z. z. v znení neskorších predpisov“. Bod 2: „V § 26 ods. 5 v prvej až v tretej vete sa vypúšťa slovo „okrem akciových spoločností“.“ Bod 3: „Za § 28bb sa vkladá § 28bc, ktorý znie: „Prechodné ustanovenia k úpravám účinným od 1. apríla 2010. Akciová spoločnosť, ktorá nie je uvedená v § 3 ods. 3 písm. c) alebo v druhom bode, je povinná najneskôr do 30. apríla 2010 doručiť banke alebo pobočke zahraničnej banky, v ktorej má uložený vklad, jednoznačné písomné oznámenie, či riadnu účtovnú závierku zostavenú za posledné účtovné obdobie pred doručením tohto oznámenia musela, alebo nemusela mať overenú audítorom.“.“ Zároveň žiadam, aby sme vybrali na osobitné hlasovanie zo spoločnej správy bod č. 6. Tak, ako som to uvádzal na začiatku, v podstate v týchto bodoch sa hlavne realizuje ustanovenie zákona, ktoré precizuje ustanovenie o riadnej účtovnej uzávierke alebo vyrovnanie obchodných spoločností, akciových spoločností, zrovnoprávniť s ostatnými obchodnými spoločnosťami z hľadiska pravidiel pre povinné auditovanie jednotlivých spoločností. Ďakujem pekne za pozornosť.